Paterna se suma al bus gratuït per a menors de 30 anys
10/10/2022

# Paterna se suma al bus gratuït per a menors de 30 anys

[![Paterna se suma al bus gratuït per a menors de 30 anys](/images/noticias/2022/10/8388/8388_lg.jpg)](/images/noticias/2022/10/8388/8388_lg.jpg)

10.10.2022

*   A partir del diumenge 9 d'octubre fins al 31 de desembre les persones menors de 30 anys que adquirisquen el nou títol de transport, el qual garanteix la gratuïtat dels viatges, també podran utilitzar les línies urbana de Paterna, de Lloma Llarga-València, Paterna-La Fe i la 140.
*   Aquesta mesura se suma al descompte del 50% en el preu de tots els bitllets i bons dels autobusos municipals del qual es beneficien totes les persones usuàries sense excepció, iniciativa impulsada recentment per l'Executiu Socialista.

L'Ajuntament de Paterna s'adhereix a la iniciativa de la Generalitat Valenciana per a oferir transport de manera gratuïta a menors de 30 anys, sumant els autobusos municipals.

Tal com ha indicat la Tinenta Alcalde de Seguretat, Mobilitat i Transició Ecològica, Nuria Campos, _“mitjançant aquest conveni entre l'Ajuntament, l'empresa de transports i la Conselleria de Política Territorial, Obres Públiques i Mobilitat busquem ampliar aquest beneficiosa mesura, de manera que tota la joventut puga moure's també per Paterna en transport públic totalment gratis”._

Des d'aquest diumenge, 9 d'octubre, fins al 31 de desembre les persones menors de 30 anys que adquirisquen el nou títol de transport, que garanteix la gratuïtat dels viatges, també podran utilitzar la línia urbana de Paterna, la de Lloma Llarga-València, la de Paterna-La Fe, així com la 140.

Per a obtindre aquesta targeta serà necessari registrar-se en la web de Metrovalencia i sol·licitar cita prèvia, indicant d'entre les opcions el lloc desitjat per a recollir aquest títol.

_“A més, aquesta campanya de bonificacions s'uneix al 50% de descompte en el transport urbà municipal del qual es pot beneficiar tota la població de Paterna sense excepció, una mesura impulsada per l'Executiu Socialista, al costat del Ministeri de Transports, per a combatre la inflació i fomentar la mobilitat sostenible entre la ciutadania paternera”,_ ha recordat Campos.